Vrou slaap in tronk oor ‘rassistiese uitlating’ŉ Vrou van KwaZulu-Natal het ŉ nag agter tralies deurgebring nadat sy glo ŉ rassistiese aanmerking gemaak het teenoor ŉ man by ŉ gimnasium in Richardsbaai. The Witness berig dat Ashika Ramdeen (39) Donderdag in die hof verskyn het in verband met die voorval wat glo Woensdagaand plaasgevind het. Ramdeen het glo reeds om verskoning gevra aan Jabulani Cebekhulu (34). Sy is glo kort na die voorval buite die gimnasium in hegtenis geneem en moes die aand agter tralies spandeer. Sy word aangekla van crimen injuria. Die voorval het glo plaasgevind nadat Cebekhulu vir Ramdeen daarvan beskuldig het dat sy nie in die tou staan om die masjiene te gebruik nie. Die voorval het glo plaasgevind by ŉ reeks masjiene wat glo in ŉ sekere volgorde gebruik moet word. Cebekhulu het haar glo gevra om te skuif aangesien dit volgens hom sy beurt was om die masjien te gebruik, maar sy het glo geweier. Cebekhulu sê Ramdeen het hierna gesê: “K*****s sal altyd k*****s wees. Hy het haar glo gevra waarom sy hom beledig toe sy glo gesê het “Jou dom k*****” en weggeloop het. Cebekhulu is dadelik na die polisie waar hy ŉ saak teen Ramdeen aanhangig gemaak het. “Dit was eers toe ek by die huis gekom het dat ek besef het watter invloed die voorval op my gehad het. Ek kon nie slaap nie. Ek was so kwaad. Ons probeer hierdie land bou. Ons kan nie die tipe gedrag aanvaar nie.” Ramdeen se man het aan The Witness gesê dat sy vrou baie jammer is oor die voorval. Ramdeen se kontrak by die gimnasium is onmiddellik gekanselleer. Die hofsaak is tot 14 Maart uitgestel vir verdere ondersoek. Lees meer hier.